*****

ΚΑΝΟΝΙΣΜΟΣ (ΕΟΚ) αριθ. 1410/87 ΤΗΣ ΕΠΙΤΡΟΠΗΣ

της 22ας Μαΐου 1987

που τροποποιεί τον κανονισμό (ΕΟΚ) αριθ. 854/86 όσον αφορά ορισμένες λεπτομέρειες εφαρμογής για την υποχρεωτική απόσταξη που προβλέπεται στο άρθρο 39 του κανονισμού (ΕΟΚ) αριθ. 822/87 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), και ιδίως το άρθρο 39 παράγραφος 9,

Εκτιμώντας:

ότι για τον υπολογισμό του όγκου της παραγωγής κάθε παραγωγού που πρέπει να ληφθεί υπόψη για τον καθορισμό των ποσοτήτων που παραδίδονται στην υποχρεωτική απόσταξη, ο κανονισμός (ΕΟΚ) αριθ. 854/86 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 1071/87 (3), προβλέπει στο άρθρο 6 παράγραφος 1 στοιχείο β), ότι ορισμένα προϊόντα πριν από τον οίνο πρέπει να αφαιρεθούν από τον όγκο αυτό, ιδίως τα γλεύκη σταφυλών που προορίζονται για την παραγωγή συμπυκνωμένου γλεύκους και συμπυκνωμένου ανακαθαρισθέντος γλεύκους που χρησιμοποιήθηκαν για το σκοπό αυτό πριν από τις 15 Μαρτίου· ότι, για την περίοδο 1986/87, είναι αναγκαίο, για τεχνικούς λόγους παραγωγής να περιληφθούν επίσης στις ποσότητες που θα αφαιρεθούν τα γλεύκη των σταφυλών που προορίζονται για την παραγωγή των εν λόγω προϊόντων αλλά τα οποία δεν μεταποιήθηκαν ακόμη μέχρι την ημερομηνία αυτή, υπό τον όρο ότι ο παραγωγός αναλαμβάνει την υποχρέωση να τα μεταποιήσει το αργότερο στις 31 Αυγούστου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 6 παράγραφος 1 του κανονισμού (ΕΟΚ) αριθ. 854/86 προστίθενται τα ακόλουθα εδάφια:

«Επιπλέον, για την περίοδο 1986/87, ο παραγωγός μπορεί να αφαιρέσει από τον όγκο που αναφέρεται στο πρώτο εδάφιο τις ποσότητες των γλευκών που προορίζονται για την παραγωγή συμπυκνωμένου γλεύκους ή ανακαθαρισθέντος συμπυκνωμένου γλεύκους που δεν έχουν ακόμα μεταποιηθεί στις 15 Μαρτίου, υπό τον όρο ότι αναλαμβάνει να τα μεταποιήσει το αργότερο στις 31 Αυγούστου. Εάν η μεταποίηση αυτή δεν γίνει μέχρι την τελευταία αυτή ημερομηνία, ο παραγωγός πρέπει να παραδώσει στην υποχρεωτική απόσταξη, υπό μορφή οίνου, μια ποσότητα η οποία προκύπτει από την εφαρμογή του ποσοστού που αναφέρεται στο άρθρο 8 επί της ποσότητας του μη μεταποιηθέντος γλεύκους, αυξημένη κατά 20 %. Η ποσότητα αυτή παραδίδεται μέχρι την ημερομηνία που καθορίζεται από την αρμόδια εθνική αρχή κατ' εφαρμογή του άρθρου 12 παράγραφος 5.

Για την εφαρμογή του προηγούμενου εδαφίου και κατά παρέκκλιση από το άρθρο 10 παράγραφοι 1 και 2, οι ανακοινώσεις και οι κοινοποιήσεις που αναφέρονται στις εν λόγω διατάξεις μπορούν να προσαρμοσθούν μέχρι τις 31 Μαΐου 1987. Τα κράτη μέλη ανακοινώνουν στην Επιτροπή τους όγκους που έχουν αποτελέσει αντικείμενο των προσαρμογών αυτών.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 28 Φεβρουαρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Μαΐου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 80 της 25. 3. 1986, σ. 14.

(3) ΕΕ αριθ. L 104 της 16. 4. 1987, σ. 17.